Måtte slutte på elitestudium

25 timar igjen: Sigurd feirar med ein iskaffi og tur til toppen av byfjellet Aksla. Det er sol og vår på Vestlandet denne formiddagen tidleg i mars. Korona er framleis noko knytt til skituristar på Austlandet. Men skuggane ligg tjukt over framtida til Sigurd.

Han var ein flittig sunnmøring som hadde fleire jobbar gjennom oppveksten. Men som 17-åring blei han hekta på sportstipping og nettkasino-speling. Frå da av var han alltid blakk og måtte låne pengar til julegåver. 21 år gamal hadde han ei gjeld på ein halv million kroner.

Da han i 2017 stod fram i P3 Dokumentaren «Spilleren» klarte han å slutte med speling i eitt år. Men grunna utfordringar med gjeld, psyke og studieprogresjon måtte han slutte på pilotstudiumet han gjekk på. Da rakna det igjen. I løpet av eitt år femdobla gjelda seg. Til 2,5 millionar kroner. Ille nok for ein nyutdanna med fersk leilegheit. Håplaust for ein som verken har utdanning eller husvære.

– Kvifor klarer du ikkje å slutte å spele?

– Det er inga god forklaring på dette med pengespel, det kan nok minne om heroin. Etter eg stod fram har over hundre speleavhengige tatt kontakt. Alle fortel at det var etter ein storgevinst dei mista kontrollen på fornufta og lommeboka. Det er da det går over til ein sjukdom.